ట్రెంట్ బౌల్ట్

**ట్రెంట్ అలెగ్జాండర్ బౌల్ట్** (జననం 1989 జూలై 22) న్యూజిలాండ్ క్రికెట్ జట్టు తరపున ఆడిన న్యూజిలాండ్ అంతర్జాతీయ క్రికెటరు. అతను ప్రస్తుతం ఫాస్టు బౌలర్‌గా ప్రపంచవ్యాప్తంగా వివిధ T20 లీగ్‌లలో ఆడుతున్నాడు. బౌల్ట్ 2019–2021 ICC వరల్డ్ టెస్టు ఛాంపియన్‌షిప్ గెలిచిన న్యూజిలాండ్ జట్టులో కీలక సభ్యుడు.

అతను లెఫ్ట్ ఆర్మ్ ఫాస్ట్-మీడియం బౌలరు, కుడిచేతి వాటం బ్యాటేరు.  బౌల్ట్ న్యూజిలాండ్ తరపున 2011 డిసెంబరులో తన టెస్టు రంగప్రవేశం చేసాడు. తరువాతి జూలైలో వన్డే ఇంటర్నేషనల్‌లో అడుగుపెట్టాడు. అతను 2015 క్రికెట్ ప్రపంచ కప్‌లో అత్యధిక వికెట్లు తోసుకున్న బౌలరు.  2018 నవంబరులో, అతను వన్‌డేలలో హ్యాట్రిక్ సాధించిన న్యూజిలాండ్ తరపున మూడవ బౌలర్ అయ్యాడు,  2019 జూన్‌లో బౌల్ట్, క్రికెట్ ప్రపంచ కప్‌లో హ్యాట్రిక్ సాధించిన మొదటి న్యూజిలాండ్ బౌలరయ్యాడు. 

## తొలినాళ్ళ జీవితం, కుటుంబం
బౌల్ట్, 1989లో రోటోరువాలో జన్మించాడు. ఓహోప్, టౌరంగాల్లో పెరిగాడు,  ఒటుమోటై కాలేజీలో చదువుకున్నాడు.  అతను క్రికెటర్ జోనో బౌల్ట్‌కి తమ్ముడు.  మావోరీ సంతతికి చెందిన బౌల్ట్, ఎన్‌గాయ్ తహు, న్గాటి పోరౌ, న్‌గాయ్ టె రంగి ఐవికి అనుబంధంగా ఉన్నారు. ట్రెంట్ 2016 జూన్‌లో భాగస్వామి గెర్ట్ స్మిత్‌తో తన నిశ్చితార్థాన్ని ప్రకటించాడు.  ఈ జంట 2017 ఆగస్టులో కౌరీ బే బూమ్‌రాక్‌లో జరిగిన ఒక ప్రైవేట్ వేడుకలో వివాహం చేసుకున్నారు.  ముగ్గురు పిల్లలతో    వారు మౌంగన్యుయి పర్వతం వద్ద నివసిస్తున్నారు.  

thumb| అడిలైడ్ ఓవల్‌లో నెట్స్‌లో బౌల్ట్

### అంతర్జాతీయ కెరీర్
బౌల్ట్. 2007లో న్యూజిలాండ్ A జట్టుతో పాటు వారి శీతాకాలపు శిక్షణా పర్యటనకు వెళ్లాడు  2007 ఫిబ్రవరి 9న, అతను భారత అండర్-19 జట్టుపై 28 పరుగులకు రెండు వికెట్లు పడగొట్టి, ఏడు నాటౌట్ పరుగులు చేశాడు.  2008 ఫిబ్రవరిలో అండర్-19 ప్రపంచ కప్ కోసం మలేషియాకు వెళ్లాడు.

2009 జనవరి 21న, బౌల్ట్ కేవలం 19 సంవత్సరాల వయస్సులో ఆస్ట్రేలియాతో జరిగిన వన్డే సిరీస్ కోసం న్యూజిలాండ్ జట్టుకు ఎంపికయ్యాడు. బౌల్ట్, ప్రైమ్ మినిస్టర్స్ XIతో జరిగిన వార్మప్ గేమ్‌లో మాత్రమే ఆడి, ఏడు ఓవర్లలో వికెట్‌ లేకుండా పోయాడు. పర్యటన సమయంలో బౌల్ట్, న్యూజిలాండ్ జట్టుతో కలిసి  అత్యధిక వేగంతో బౌలింగు వేసిన వేగవంతమైన బౌలర్‌గా గుర్తింపు పొందాడు.

బౌల్ట్ తన టెస్టు రంగప్రవేశం 2011-12 సీజన్‌లో, హోబర్ట్‌లో ఆస్ట్రేలియాతో జరిగిన రెండవ టెస్టులో చేసాడు. న్యూజిలాండ్ 7 పరుగుల తేడాతో గెలిచిన ఆ మ్యాచ్‌, 1985 తర్వాత ఆస్ట్రేలియాలో న్యూజిలాండ్ సాధించిన మొదటి టెస్టు విజయం. 1993 తర్వాత ఆస్ట్రేలియాపై వారి మొదటి టెస్టు విజయం. అతను ఆ మ్యాచ్‌లో నాలుగు వికెట్లు తీసుకున్నాడు; అదనంగా, రెండవ ఇన్నింగ్స్‌లో క్రిస్ మార్టిన్‌తో కలిసి పదో వికెట్ భాగస్వామ్యంలో 21 పరుగులు చేశాడు.

2012లో, బౌల్ట్ వెస్టిండీస్, భారతదేశం, శ్రీలంకలపై బంతితో బలమైన ప్రదర్శనలను అందించి, టిమ్ సౌతీకి కొత్త బాల్ పార్టనర్‌గా తన స్థానాన్ని సుస్థిరం చేసుకున్నాడు. 2013లో ఇంగ్లండ్‌తో జరిగిన 5 టెస్టుల్లో 19 వికెట్లు పడగొట్టి, మార్చిలో ఈడెన్ పార్క్‌లో అతని అత్యుత్తమ టెస్టు మ్యాచ్ ఇన్నింగ్స్ బౌలింగ్ గణాంకాలు 6/68తో ఈ మంచి ఫామ్‌ను కొనసాగించాడు.

లీడ్స్‌లో ఇంగ్లండ్‌తో జరిగిన న్యూజిలాండ్ ఆఖరి టెస్టు మ్యాచ్‌లో పెక్క నొప్పితో బాధపడిన బౌల్ట్, బంగ్లాదేశ్‌లో రెండు టెస్టుల పర్యటన కోసం న్యూజిలాండ్ టెస్టు జట్టుకు తిరిగి వచ్చాడు. బౌల్ట్ వేడి, పొడి పరిస్థితులతో పోరాడి, కేవలం 3 వికెట్లు తీసుకున్నాడు. అయితే, పర్యటన వెస్టిండీస్‌కు వ్యతిరేకంగా స్వదేశానికి తిరిగి వచ్చినప్పుడు, బౌల్ట్ వేగంగా తిరిగి తన అత్యుత్తమ స్థితికి చేరుకున్నాడు. బేసిన్ రిజర్వ్‌లో జరిగిన రెండో టెస్టులో 80 పరుగులకు 10 వికెట్లతో కెరీర్‌లో అత్యుత్తమ స్కోరు సాధించాడు. దినేష్ రామ్‌దిన్‌ను ఔట్ చేయడానికి ఎడమవైపున ఒక అద్భుతమైన డైవింగ్ క్యాచ్‌ పట్టాడు. బౌల్ట్ మ్యాన్ ఆఫ్ ద మ్యాచ్ అవార్డును గెలుచుకున్నాడు. భారత్‌తో జరిగిన రెండో టెస్టు తొలి ఇన్నింగ్స్‌లో బౌల్ట్ అజింక్య రహానెను ఔట్ చేయడానికి మరో వన్ హ్యాండ్ డైవింగ్ రైట్ హ్యాండ్ క్యాచ్‌ని అందుకున్నాడు. అతను 146 పరుగులకు 4 వికెట్ల బౌలింగ్ గణాంకాలను కూడా కలిగి ఉన్నాడు.

వెస్టిండీస్‌తో జరిగిన 2014 T20 సిరీస్‌లో, బౌల్ట్ జట్టు సంఖ్య 8 నుండి 18కి మారింది, ఈ సంఖ్యను గతంలో మాథ్యూ సింక్లెయిర్ ధరించాడు. 

ట్రాన్స్-టాస్మాన్ ట్రోఫీ 2015–16 సిరీస్‌లో, ఆస్ట్రేలియాలో జరిగిన మూడో టెస్టులో, చరిత్రలో మొట్టమొదటి డే-నైట్ టెస్టులో, బౌల్ట్ ఐదు వికెట్లు తీసిన మొదటి న్యూజిలాండ్ ఆటగాడిగా, జోష్ హేజిల్‌వుడ్ తర్వాత రెండో ఆటగాడిగా నిలిచాడు. అయితే డే-నైట్ మ్యాచ్‌లో ఆస్ట్రేలియా 3 వికెట్ల తేడాతో విజయం సాధించింది. 2015 ప్రపంచకప్‌లో ICC వారి 'టీమ్ ఆఫ్ ద టోర్నమెంట్'లో అతను ఎంపికయ్యాడు. 

2017-18 సీజన్‌లో అతని ప్రదర్శనలకు, అతను సర్ రిచర్డ్ హ్యాడ్లీ పతకాన్ని గెలుచుకున్నాడు. 

2018లో, బౌల్ట్ ఆక్లాండ్‌లో ఇంగ్లండ్‌తో జరిగిన మొదటి టెస్టులో 6/32తో టెస్టు క్రికెట్‌లో అతని అత్యుత్తమ గణాంకాలను సాధించాడు. ఇంగ్లండ్ తన మొదటి ఇన్నింగ్స్‌లో 58 పరుగులకు ఆలౌటైంది. న్యూజిలాండ్ ఆ టెస్టును ఇన్నింగ్స్ 49 పరుగుల తేడాతో విజయం సాధించింది.  న్యూజిలాండ్ 1-0తో సిరీస్‌ను కైవసం చేసుకుంది; బౌల్ట్ 18.33 సగటుతో 15 వికెట్లు పడగొట్టి మ్యాన్ ఆఫ్ ది సిరీస్‌గా నిలిచాడు.  NZC వార్షిక అవార్డ్స్‌లో, అతను పురుషుల టెస్టు ప్లేయర్ ఆఫ్ ది ఇయర్, సర్ రిచర్డ్ హ్యాడ్లీ మెడల్‌ను ఉత్తమ అంతర్జాతీయ ఆటగాడిగా అందుకున్నాడు.  ఆ సంవత్సరం మేలో, న్యూజిలాండ్ క్రికెట్ ద్వారా 2018–19 సీజన్‌కు కొత్త కాంట్రాక్ట్‌ను పొందిన ఇరవై మంది ఆటగాళ్లలో బౌల్ట్ ఒకడు. 

భారతదేశంలో 2018-19 న్యూజిలాండ్ పర్యటనలో నాల్గవ వన్‌డేలో, బౌల్ట్ తన ఐదవ ఐదు వికెట్ల పంట సాధించాడు. రిచర్డ్ హ్యాడ్లీతో కలిసి న్యూజిలాండ్ బౌలర్‌కి ఇది ఉమ్మడి అత్యధికం. అతను 2010 నుండి వన్‌డేలలో భారత్‌ను తమ అత్యల్ప స్కోరుకు ఔట్ చేయడంలో అతని 5/21 గణాంకాలు ఉపయోగపడ్డాయి. న్యూజిలాండ్ వారి అతిపెద్ద విజయాలలో అది ఒకటిగా రికార్డు సృష్టించింది. బౌల్ట్ మ్యాన్ ఆఫ్ ది మ్యాచ్‌గా ఎంపికయ్యాడు. 

2019 ఏప్రిల్లో, అతను 2019 క్రికెట్ ప్రపంచ కప్ కోసం న్యూజిలాండ్ జట్టులో ఎంపికయ్యాడు.   2019 జూన్ 5న, బంగ్లాదేశ్‌తో జరిగిన మ్యాచ్‌లో, బౌల్ట్ వన్‌డేలలో తన 150వ వికెట్‌ను తీసుకున్నాడు.  2019 జూన్ 29న ఆస్ట్రేలియాతో జరిగిన మ్యాచ్‌లో బౌల్ట్ ప్రపంచకప్‌లో రెండో హ్యాట్రిక్ సాధించాడు.  క్రికెట్ వరల్డ్ కప్‌లో న్యూజిలాండ్ తరఫున హ్యాట్రిక్ సాధించిన తొలి బౌలరతంబు.  2021 ఆగస్టులో, బౌల్ట్ 2021 ICC పురుషుల T20 ప్రపంచ కప్ కోసం న్యూజిలాండ్ జట్టులో ఎంపికయ్యాడు.  అతను తన జట్టు ఫైనల్స్‌కు చేరుకోవడంలో సహాయం చేశాడు, న్యూజిలాండ్ తరపున 13 వికెట్లు పడగొట్టాడు, ఇది అతని జట్టుకు అత్యధిక వికెట్లు.

2022 జనవరిలో బంగ్లాదేశ్‌తో జరిగిన రెండో మ్యాచ్‌లో బౌల్ట్ టెస్టు క్రికెట్‌లో తన 300వ వికెట్‌ తీసుకున్నాడు. 

## బౌలింగు, ఫీల్డింగు శైలి
బౌల్ట్ లెఫ్ట్ ఆర్మ్ ఫాస్టు మీడియం స్వింగ్ బౌలరు. పెద్దగా ఎత్తు లేకపోవడాన్ని మోసపూరిత పేస్‌తో, బంతిని రెండు వైపులా స్వింగ్ చేయగల సామర్థ్యంతో భర్తీ చేస్తాడు. బౌల్ట్ ప్రాథమిక ఆయుధం కుడిచేతి వాటం బ్యాటరుకు వేసే ఇన్‌స్వింగర్. 2013లో, ఒక రేడియో ఇంటర్వ్యూలో న్యూజిలాండ్ మాజీ కెప్టెన్ జెరెమీ కోనీ, బౌల్ట్‌ను షేన్ బాండ్ తర్వాత న్యూజిలాండ్ అత్యుత్తమ బౌలరుగా వర్ణించాడు. అతను బేసిన్ రిజర్వ్‌లో రెండు చేతులతోనూ ఒంటిచేత్తోనూ క్యాచ్‌లను అందుకోవడానికి కూడా ప్రసిద్ధి చెందాడు.   2014లో, అతను రిచర్డ్ హ్యాడ్లీ, క్రిస్ మార్టిన్, ఇయాన్ ఓబ్రెయిన్ తర్వాత వరుస సంవత్సరాల్లో 30+ వికెట్లు తీసిన 4వ టెస్టు బౌలర్ అయ్యాడు. అతను టిమ్ సౌతీతో మంచి ఓపెనింగ్ బౌలింగ్ భాగస్వామ్యాన్ని అభివృద్ధి చేసాడు. 2013 నుండి వారిద్దరూ కలిసి మొత్తం వికెట్లలో 46% తీసుకున్నారు.  2019 ఆగస్టులో శ్రీలంకతో జరిగిన సిరీస్‌లో బౌల్ట్, న్యూజిలాండ్ తరఫున టెస్టు క్రికెట్‌లో 250 వికెట్లు తీసిన మూడో బౌలరయ్యాడు. 

## గౌరవాలు

* ప్రపంచ టెస్టు ఛాంపియన్‌షిప్ **విజేత** 2019-2021

## మూలాలు

వర్గం:జీవిస్తున్న ప్రజలు
వర్గం:1989 జననాలు
వర్గం:న్యూజీలాండ్ క్రికెట్ క్రీడాకారులు